OBH 10885/1997.
Az állampolgári jogok országgyűlési biztosa általános helyettesének jelentése
Ügyintéző: dr. Somosi György

Az eljárás megindítása

Panaszos az állampolgári jogok országgyűlési biztosához intézett beadványában részarány-földtulajdona kiadásának elhúzódását sérelmezte.
Vizsgálatomat a jogállamiságból fakadó jogbiztonság alkotmányos elve sérelmének gyanúja miatt indítottam meg.
Vizsgálatom során megkerestem az FM Szabolcs-Szatmár-Bereg Megyei Földművelésügyi Hivatalának Vezetőjét, akitől a földkiadási ügy állásáról kértem tájékoztatást.

Az ügy jogszabályi háttere

Az államigazgatási eljárás általános szabályairól szóló 1957. évi IV. törvény 15. § (1) bekezdése kimondja, hogy az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg.

A földrendező és a földkiadó bizottságokról szóló 1993. évi II. törvény 9/B. § (1) bekezdése kimondja, hogy ha a földkiadó bizottság a feladatainak végrehajtását a 9/A. § (1) bekezdésében, valamint (3) bekezdésének a) pontjában, továbbá a (4) bekezdésében meghatározott határidőig sem fejezi be, vagy a közgyűlés még ezt megelőzően megállapítja megszűnését, a földkiadó bizottság a még jogerős határozattal le nem zárt, folyamatban levő földkiadási ügyeket átteszi az FM hivatalhoz.

Az érintett alkotmányos jogok

A Magyar Alkotmány 2. § (1) bekezdése szerint a Magyar Köztársaság független, demokratikus jogállam.

A 13. § (1) bekezdése rögzíti, hogy a Magyar Köztársaság biztosítja a tulajdonhoz való jogot.

A megállapított tényállás és a vizsgálat megállapításai

Az FM Szabolcs-Szatmár-Bereg Megyei Földművelésügyi Hivatal az 1996. március 19-én kelt 239-2/1996. számú határozatában az Ajaki Földkiadó Bizottság 1995. február 10-én kelt 780-2/1995. számú határozatát, mint törvénysértőt - panaszos feleségének fellebbezésére - megsemmisítette és a Földkiadó Bizottságot új eljárás lefolytatására utasította.

A Hivatalvezető arról tájékoztatott, hogy Ajakon az egymást váltó Földkiadó Bizottságok többször tárgyalták panaszos feleségének földkiadási ügyét, de földhivatali bejegyzésre alkalmas határozatot nem adtak ki.

Az 1993. évi II. törvény alapján a Földkiadó Bizottság 1996. december 31. napjával megszűnt, a Bizottság által azidáig jogerős határozattal le nem zárt, folyamatban lévő földkiadási ügyekben az FM Szabolcs-Szatmár-Bereg Megyei Földművelésügyi Hivatala jár el.

A 72/1995. (XII.15.) AB határozat elvi éllel szögezte le:
"Az államigazgatási eljárást szabályozó törvények nem biztosítanak sem jogorvoslati lehetőséget, sem más hatékony jogi eszközt – még a kérelemre indult eljárásokban sem – az ügyfélnek arra, hogy a közigazgatási határozat meghozatalát – a jogszabályokban előírt elintézési határidő huzamos idejű elmulasztása okán – kikényszeríthesse. 
Nincs alanyi joga a kérelmezőnek arra, hogy a közigazgatás hallgatása esetén ügyének eldöntése érdekében valamilyen jogorvoslattal élhessen. A döntés hiánya miatt nem nyújthat be fellebbezést, s nem kérhet bírósági felülvizsgálatot sem. Ezen jogorvoslati eszközök igénybevételét ugyanis a törvények – kiemelten az Áe. 62., 71. és 72. §-ai – csak a már meghozott határozat megtámadása céljából teszik lehetővé."

Álláspontom szerint az 1993. évi II. törvény 4/B. § (6) bekezdésében írt ügyintézési határidőt - "az FM hivatal a közgyűlés felkérése, illetőleg az (1) bekezdés b) pontja szerinti határozat kézhezvételét követően haladéktalanul megkezdi a földkiadást és egy éven belül végrehajtja" -nem arra az esetre írja elő a törvény, amikor azért került a földkiadási ügy az FM Hivatalok hatáskörébe, mert a földkiadást 1996. december 31-ig intéző földkiadó bizottságok tevékenysége a törvény erejénél fogva megszűnt. A földrendező és a földkiadó bizottságokról szóló 1993. évi II. törvény erre az esetre az FM Hivataloknak nem állapít meg ügyintézési határidőt, ezért jelenleg az ilyen esetekre az államigazgatási eljárás általános szabályairól szóló 1957. évi IV. törvény rendelkezései irányadók. E törvény az érdemi határozathozatalra 30 napot állapít meg.

A földkiadás folyamatának legfőbb akadálya a bizottságok szakmai ismereteinek hiánya, a végrehajtás szakmai támogatásának megoldatlansága volt. Attól, hogy a még le nem zárt, folyamatban lévő földkiadási ügyekben az FM Hivatalok járnak el, mindenképpen szakmailag megalapozott, és remélhetőleg a részarány-tulajdonosok által is elfogadott döntések várhatók.

Az FM Hivataltól kapott tájékoztatás alapján megállapítottam, hogy a földkiadási eljárás folyamatban van. A földhivatali bejegyzésre alkalmas határozat meghozatalára ugyanakkor a fentebb írt határidőn belül nem került sor. Ez a mulasztás a jogállamiságból fakadó jogbiztonság alkotmányos elvével összefüggésben sérti a tulajdonhoz való jogot és ezzel alkotmányos visszásságot okozott.

Az alkotmányos visszásság megszüntetése érdekében az alábbi ajánlást teszem.
Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján felkérem Hivatalvezető Urat, hogy gondoskodjon a földkiadási eljárás befejezéséről, a mielőbbi határozathozatalról.

Budapest, 1998. június 15.

Dr. Polt Péter